|  |  |  |
| --- | --- | --- |
|  | MÁRIA LÉGIÓ**MAGYAR RÉGIÁJA**78. szám 2015. február |  |

A megszentelt élet éve

Péter utódaként írok nektek, akire rábízta az Úr a feladatot, hogy megerősítse testvéreit a hitben (vö. Lk 22,32), de úgy is írok, mint testvéretek, hiszen magam is Istennek szentelt személy vagyok. Adjunk hálát együtt az Atyának, aki meghívott minket Jézus követésére, teljesen az ő evangéliumának és az egyház szolgálatának szentelve magunkat, és kiárasztotta szívünkbe a Szentlelket, aki örömmel tölt el és képessé tesz bennünket arra, hogy az egész világ előtt tanúságot tegyünk az ő szeretetéről és irgalmáról.

 **I.** **A megszentelt élet évének célkitűzései**

Az első célkitűzés: hálával tekinteni a múltra. Karizmáját tekintve mindenintézményünknek gazdag történelme van. Eredeténél Isten tevékenysége van, aki Lelkében arra hív némelyeket, hogy közelebbről kövessék Krisztust, hogy egy különleges életformára lefordítsák az evangéliumot, hogy a hit szemével nézzék és értelmezzék az idők jeleit, és hogy az egyház szükségleteire teremtő képzelőerővel válaszoljanak. /…/

Ez az év jó alkalmat nyújt arra, hogy minden karizmatikus család megemlékezzen kezdeteiről, történelmi fejlődéséről, és köszöntet mondjon Istennek, aki az egyháznak oly sok ajándékot adott, amelyek széppé és mindenféle jó tettre felkészültté teszik (vö. Lumen gentium, 12).

Történelmünk elmesélése elengedhetetlenül fontos annak érdekében, hogy önazonosságunk élő maradjon és a család egységét, illetve a tagok közösséghez való tartozásának érzését megerősítsük. Nem öncélú régészeti feltárásról van szó, de nem is hasztalan nosztalgiázásról, hanem inkább a letűnt nemzedékek útjának nyomon követéséről: felfedezzük benne az ihlető szikrát, az alapítóktól és az első közösségektől kezdve az elődeinket mozgató eszményeket, terveket, értékeket. Annak tudatosítására is jó ez, hogy miként éltük meg a karizmát a történelem folyamán, mekkora kreativitást szabadított az fel, milyen nehézségekbe ütközött, s ezeket a nehézségeket miként oldottuk meg. /…/ Elbeszélni saját történelmünket nem más, mint dicséretet és köszönetet mondani Istennek minden adományáért.

A megszentelt életnek ezt az évét használjuk fel arra is, hogy alázattal, ugyanakkor a Szeretet-Istenre (1Jn 4,8) való nagy ráhagyatkozással megvalljuk és az Úr irgalmas szeretetének megtapasztalásaként éljük meg törékenységünket. Alkalom ez arra, hogy hangunkat kieresztve világnak kiáltsuk azt az életszentséget és örömmel tanúságot tegyünk arról az életerőről, amely jelen van azok nagy részében, akik Krisztusnak a megszentelt életben való követésére kaptak meghívást.

2. Ez az év arra is hív minket, hogy szenvedéllyel éljük meg a jelent. A múlt hálás felidézése arra indít minket, hogy figyelmes hallgatva azt, amit a Lélek ma az egyháznak mond, egyre mélyebben megéljük megszentelt életünk lényegi elemeit.

Az első monasztikus közösségektől kezdve egészen a mai, ún. „új közösségekig”, minden megszentelt életforma a Léleknek abból a hívásából született, hogy Krisztust az evangélium tanítása szerint kövessük. …

Azt is meg kell kérdeznünk magunktól: vajon szeretetünk elsődlegesen és kizárólag valóban Jézusra irányul, …? Csak ha így van, akkor tudunk szeretni igazságban és irgalommal minden embert, akivel utunkon találkozunk, mert megtanultuk Jézustól, hogy mit jelent és hogyan kell szeretni: azért tudunk szeretni, mert az ő szíve dobog majd bennünk!

**Alapítóink azt a szenvedélyes szeretetet érezték magukban, amely Jézust eltöltötte, amikor olyannak látta az embereket, mint pásztor nélküli juhokat.** Miként ettől a szenvedélytől indíttatva Jézus beszélt hozzájuk, meggyógyította a betegeket, kenyeret adott az éhezőknek, sőt saját életét is felajánlotta, úgy az alapítók is a legkülönfélébb módokon szolgálni kezdték az embereket, azokat, akiket a Lélek útjukra vezérelt: közbenjáró imával, az evangélium hirdetésével, hitoktatással, tanítással, a szegények felkarolásával, a betegek ápolásával… A tevékeny szeretet képzelőereje nem ismert határokat, és számtalan utat nyitott, hogy az evangélium fuvallata átjárja a kultúrákat és a legkülönfélébb társadalmi közegeket.

A megszentelt élet évében rá kell kérdeznünk a ránk bízott küldetéshez való hűségünkre. Az általunk nyújtott szolgálatok, az intézményeink, a jelenléteink vajon megfelelnek annak, amit a Lélek kért alapítóinktól, alkalmasak-e arra, hogy elérjük céljainkat a mai társadalomban és egyházban? Van-e valami, amin változtatnunk kell? Vajon ugyanazzal a szenvedéllyel szeretjük-e az embereket? Közel élünk-e hozzájuk annyira, hogy megosszuk örömeiket és fájdalmaikat, és így valóban meg tudjuk érteni, mire van szükségük, és felajánlhassuk segítségünket? **„Ugyanannak a nagylelkűségnek és önmegtagadásnak kell benneteket is mozgatnia, amely alapítóitokat mozgatta, hiszen lelki gyermekeik vagytok** – kérte már Szent II. János Pál –, csak így maradnak élők karizmáitok, amelyek ugyanazon erővel, amellyel a Lélek életre keltette, folyamatosan gazdagodnak és alkalmazkodnak [a korhoz és a körülményekhez] anélkül, hogy eredeti jellegükből veszítenének, hogy az egyházat szolgálják és teljességre segítsék Isten országának megalapítását.”[1]

Szenvedéllyel élni meg a jelent azt jelenti, hogy a „kommunió szakértőivé” válunk, „tanúi és építőmesterei annak a »kommuniótervnek«, amely az ember történelmének csúcsán van Isten elgondolása szerint”.[2] Egy olyan társadalomban, amelyben összetűzések vannak, az egymástól eltérő kultúrák nehezen férnek meg egymás mellett, a gyengébbeket elnyomják, igazságtalanság és egyenlőtlenség uralkodik, nekünk egy konkrét közösségmodellt kell felkínálnunk, mégpedig azáltal, hogy elismerjük minden személy méltóságát, osztozunk azokban a javakban, amelyeket ki-ki képvisel, és lehetővé tesszük, hogy testvéri kapcsolatokat ápoljunk egymással.

Legyetek hát a kommunió emberei, bátran legyetek jelen ott, ahol különbözőségek és feszültségek vannak, és **legyetek hiteles tanúi a Lélek jelenlétének, aki eltölti szívünket azzal a szenvedéllyel, amely arra irányul, hogy mindnyájan egyek legyenek** (vö. Jn 17,21). Éljétek meg a „találkozás misztikáját”: ez „képesség a találkozásra, képesség meghallani, meghallgatni másokat, képesség együtt keresni az utat, a módszert”.[3] Engedjétek, hogy az a szeretetkapcsolat világosítson meg benneteket, amely a három isteni személyt összeköti egymással (vö. 1Jn 4,8), hiszen ez minden személyes kapcsolat modellje.

3. Ennek az évnek a harmadik célkitűzése: **átölelni a jövőt reménységgel**. Ismerjük, milyen nehézségekkel kell szembenéznie a megszentelt életnek a maga sokféle formájában: a hivatások számának csökkenése és az elöregedés, főként a nyugati világban, az anyagai nehézségek a súlyos gazdasági világválság következtében, a nemzetköziség és a globalizáció kihívásai, a relativizmus csapdái, a kirekesztés és a társadalmi jelentéktelenné válás… Éppen ezek között a bizonytalanságok között, melyeken osztozunk oly sok kortársunkkal, erőteljesen megjelenik a mi reményünk, a történelem Urába vetett hitünk gyümölcse, ő ugyanis továbbra is arra biztat: „Ne félj, mert veled vagyok!” (Jer 1,8)

**A szóban forgó remény alapját nem a számok és nem is intézményeink adják, hanem az, akibe bizalmunkat vetettük (vö. 2Tim 1,12), és akinek „semmi sem lehetetlen” (Lk 1,37). Ez az a remény, amely nem csal meg, amely lehetővé teszi a megszentelt élet számára, hogy nagy történelmet írjon a jövőben is, amely felé tekintetünket fordítanunk kell, hiszen tudjuk, hogy a Szentlélek az, aki ösztönöz minket előre, mert továbbra is nagy dolgokat akar végbevinni velünk. Ne engedjetek a számok és a hatékonyság kísértésének, még kevésbé annak, hogy saját erőtökre hagyatkozzatok.** Fürkésszétek életetek és a mostani időszak távlatait virrasztó éberséggel. XVI. Benedek pápával ismétlem nektek: **„Ne hallgassatok a vészprófétákra, akik a megszentelt élet mai egyházban való végéről vagy értelmetlenségéről szónokolnak. Öltözzetek inkább Jézus Krisztusba, és öltsétek fel a világosság fegyvereit – miként Szent Pál buzdít (vö. Róm 13,11–14) –, legyetek éberek és virrasztók.”**[4] Folytassuk és mindig az Úrba vetett bizalommal kezdjük újra utunkat!

**II. A megszentelt élet évéhez fűződő várakozásaink**

Mi az, amit különösképpen várok ettől a kegyelmi esztendőtől a megszentelt élet számára?

1. Hogy mindig igaz legyen, amit egyszer mondtam: **„Ahol szerzetesek vannak, ott öröm van.”** Meg kell tapasztalnunk és meg kell mutatnunk, hogy Isten képes betölteni a szívünket, képes boldoggá tenni minket, olyannyira, hogy nem kell máshol keresni boldogságunkat. Meg kell tapasztalnunk és meg kell mutatnunk, hogy a közösségünkben megélt hiteles testvéri szeretet táplálja örömünket, és hogy önátadásunkban az egyház, a családok, a fiatalok, az idősek és a szegények szolgálatára teljesen elérjük önmegvalósításunkat, életünk eléri teljes kibontakozását.

Közöttünk ne legyenek szomorú arcok, örömtelen és elégedetlen emberek, hiszen „a szomorú Krisztus-követés, szomorú egy Krisztus-követés”. Mindenki máshoz hasonlóan nekünk is vannak nehézségeink, ránk tör a lélek sötét éjszakája, csalódás tölt el, betegség dönt ágyba, korunk előrehaladtával erőink is megfogyatkoznak. Éppen ekkor kellene rátalálnunk a „tökéletes boldogságra”, meg kellene tanulnunk felismerni Krisztus arcát, aki mindenben hasonlóvá lett hozzánk, vagyis örülnünk kellene annak, hogy tudjuk, hasonlók vagyunk hozzá, aki irántunk való szeretetből nem utasította el a kereszt szenvedését.

Egy olyan társadalomban, amely hivalkodóan az eredményesség kultuszát ápolja, egészségmániás és a siker a mindene, emellett pedig elnyomja a szegényeket és kirekeszti a „lúzereket”, életünk által mi tanúságot tudunk tenni a Szentírás szavainak igazságáról: „Amikor gyengének bizonyulok, akkor vagyok erős” (2Kor 12,10).

Jól alkalmazhatjuk a megszentelt életre, amit az *Evangelii gaudium* kezdetű apostoli buzdításban írtam idézve XVI. Benedek egyik szentbeszédét: **„Az egyház nem prozelitizmussal [térítéssel], hanem »vonzással« növekszik”** (14.pont). Igen, a megszentelt élet nem azáltal növekszik, ha szép hivatástoborzó programokat szervezünk, hanem ha azok a fiúk és lányok, akik találkoznak velünk, vonzódnak hozzánk, ha boldog férfiakat és nőket látnak bennünk. Ugyanez érvényes a megszentelt élet apostoli hatékonyságára is: az nem az alkalmazott eszközök kiválóságán vagy erején múlik. **Életeteknek kell beszélnie, olyan életet kell élnetek, amelyen átsugárzik az evangélium megélésének öröme és Krisztus követésének szépsége!**

Nektek is megismétlem, amit pünkösd előestéjén az egyházi mozgalmaknak mondtam: **„Az egyház értékét alapvetően az evangélium megélése és hitünk tanúságtétele adja. Az egyház a föld sója, a világ világossága, az a feladata, hogy jelenvalóvá tegye a társadalomban Isten országának kovászát, ezt pedig mindenekelőtt tanúságtételével, a testvéri szeretetről, a szolidaritásról, az osztozásról szóló tanúságtételével teszi”** (2013. május 18.)

2. Azt várom továbbá ettől az évtől, hogy **„felébresszétek a világot”, hiszen a megszentelt élet megkülönböztető jegye a prófécia.** Amint a legfőbb szerzetes elöljáróknak mondtam: „Az evangéliumi radikalitás mindenkinek feladata, nemcsak a szerzeteseknek. Ám a szerzetesek különlegesen, prófétai módon követik az Urat.” Ezt kell tehát ma első helyre tennetek: „prófétáknak lenni, akik arról tanúskodnak, miként élt Jézus ezen a földön… Egy szerzetes sosem mondhat le a próféciáról!” (2013. november 29.).

A próféta megkapja Istentől azt a képességet, hogy fürkéssze a történelmet, amelyben él, és értelmezze annak eseményeit: őrszemként őrködik az éjszakában, és tudja, mikor érkezik a hajnal (vö. Iz 21,11–12). Ismeri Istent, ismeri a férfiakat és nőket, akik az ő testvérei és nővérei. Képes a megkülönböztetésre, és arra is, hogy szóvá tegye a bűn és az igazságtalanság gonoszságát, mert szabad, nincs más gazdája Istenen kívül, nincsenek más érdekei Istenéin kívül. A próféta rendszerint a szegények és a védtelenek oldalán áll, mert tudja, hogy maga Isten is az ő pártjukat fogja.

…Egyre jobban egy olyan társadalom kovászává kell lenniük, amely az evangéliumon tájékozódik, „hegyre épült várossá” kell lenniük, amely igazsággal és erővel hirdeti Jézus szavait.

**Időnként – miként Illéssel és Jónással megesett – elfoghat minket a kísértés, hogy elmeneküljünk, felhagyjunk a prófétai megbízatással, mert túlságosan is megerőltető, mert belefáradtunk és csalódottak vagyunk az eredmények láttán. A próféta azonban tudja, hogy sosincs egyedül! Jeremiáshoz hasonlóan az Úr minket is biztosít: „Ne félj, mert veled vagyok, és megoltalmazlak!” (Jer 1,8).**

A kommuniót mindenekelőtt az intézményhez tartozó közösségeken belül kell megélni. Ezzel kapcsolatban kérlek benneteket, olvassátok el újra azokat a beszédeimet, amelyekben nem is egyszer lelketekre kötöttem, hogy egymás megszólása, a pletyka, az irigység, a féltékenység, a veszekedés mind olyan magatartásforma, amely nem kaphat helyt házainkban. Ezen előfeltétellel a szeretet előttünk megnyíló útja valósággal végtelen, mert arról van szó, hogy elfogadjuk és befogadjuk egymást, figyeljünk egymásra, osszuk meg anyagi és lelki javainkat, gyakoroljuk a testvéri figyelmeztetést, különleges tisztelettel bánjunk a leggyengébbekkel… **Ez az „együttélés misztikája”, amely „szent zarándoklattá” teszi életünket.**[6]

**A megszentelt életnek ugyanakkor az is feladata, hogy őszinte összhangot és együttműködést érjen el az egyházban meglévő összes hivatásforma között, kezdve a papokon és a világi hívőkön, azáltal, „hogy erősítik a közösségi lelkiséget elsősorban saját közösségükben, majd az egyházi közösségben, s ennek határain túl is”**.[7]

4. Még azt is várom tőletek, amit az egyház minden tagjától, hogy tudniillik lépjetek ki házatok küszöbén és induljatok el az egzisztenciális peremterületek felé. „Menjetek el az egész világra” – ez volt Jézus utolsó mondata, amelyet övéihez intézett, és amelyet ma is mindnyájunknak megismétel (vö Mk 16,15). **Az egész emberiség vár ránk: olyan emberek, akik elveszítették minden reményüket, nehézségek közt élő családok, elhagyott gyerekek, kilátástalan jövővel élő fiatalok, betegek és magukra maradt öregek, teli zsebekkel, ám üres szívvel élő gazdagok, az élet értelmét kereső, az istenire szomjazó férfiak és nők…**

Ne zárkózzatok magatokba, ne engedjétek, hogy otthonotok apró-cseprő teendői teljesen lekösse figyelmeteket, ne maradjatok problémáitok rabjai. Ezek majd megoldódnak, ha kimentek, és segítetek másokat megoldani problémáikat és hirdetitek az örömhírt. Akkor találtok életet, ha adjátok az életet, akkor találtok reményt, ha adjátok a reményt, akkor találtok szeretetet, ha adjátok a szeretetet.

Konkrét tetteket várok tőletek: fogadjátok be a menekülteket, segítsétek a szegényeket, a katekézisben, az evangélium hirdetésében és az imádságra tanításban legyetek leleményesek! Következésképpen szeretném, ha csökkentenétek a struktúrákat, ha a nagy házakban inkább olyan intézmények kapnának helyet, amelyek jobban megfelelnek az evangelizálás és a szeretetszolgálat mai követelményeinek, ha intézményeiteket átalakítanátok a mai igényeknek megfelelően.

5. Arra számítok, hogy a megszentelt élet minden formája felteszi magának a kérdést: mi az, amit Isten és az emberiség ma kér?

A monostorok és a szemlélődő jellegű közösségek találkozhatnának egymással, vagy felvehetnék a kapcsolatot egymással a legkülönfélébb módokon, hogy kicseréljék tapasztalataikat az imádságról, a növekedésről az egész egyházzal való kommunióban, az üldözött keresztények megsegítéséről, azok befogadásáról és kíséréséről, akik mélyebb lelki életre vágynak, erkölcsi vagy anyagi támogatásra szorulnak.

Ugyanezt tehetnék a karitatív intézmények, vagy azok, akik az oktatás vagy a kultúra területén tevékenykednek, azok, akik főleg az evangélium hirdetésével foglalkoznak vagy különleges lelkipásztori feladatokat látnak el, vagy a világi intézmények, a maguk kapilláris jelenlétükkel a társadalom szövetében. A Lélek képzelőereje oly sokféle életformát és intézményt hívott életre, hogy nem tudjuk egykönnyen kategóriákba, előre gyártott sémákba sorolni őket. Nem tudok tehát külön szólni minden egyes karizmatikus életformához. Ugyanakkor ebben az évben senki sem bújhatna ki azon kötelessége alól, hogy alaposan átgondolja jelenlétét az egyház életében, valamint azt a módot, ahogyan válaszol a környezetünkből folyamatosan érkező új igényekre, a szegények kiáltására.

A megszentelt élet éve csak akkor válik igazi kairosszá, isteni, kegyelemben és átalakulásban gazdag idővé, ha odafigyelünk a világ szükségleteire és tanulékonyan követjük a Lélek indításait.

 **III. A megszentelt élet évének távlatai**

Jelen levelemmel azonban nemcsak a megszentelt személyekhez fordulok, hanem azokhoz **a világi hívőkhöz is, akik osztoznak az ő eszményeikben, lelkiségükben, küldetésükben**. Vannak szerzetes intézmények, amelyeknek hosszú hagyományuk van e tekintetben, másoknál ez még elég új tapasztalat. Valójában minden szerzetes család, de az apostoli élet minden társasága és a világi intézmények körül is létezik egy nagyobb család, a „karizmatikus család”, amely több intézményt is magában foglal, olyanokat, amelyek egyazon karizmán osztoznak, de főként világi hívőket, akik arra éreznek elhivatottságot, hogy éppen világi állapotukban ugyanazon karizmatikus valóságban részesedjenek.

Bátorítalak tehát benneteket is, világiak, hogy olyan kegyelemként éljétek meg a megszentelt életnek ezt az évét, amely tudatosabbá teheti bennetek a kapott ajándékot. Ünnepeljétek ezt az évet együtt az egész „családdal”, hogy együtt növekedjetek és együtt válaszoljatok a Lélek hívásaira a mai társadalomban. Bizonyos alkalmakkor, amikor különféle intézmények megszentelt tagjai találkoznak egymással, ejtsétek módját, hogy ti is jelen legyetek, mint Isten egyetlen ajándékának kifejeződései, hogy megismerhessétek más karizmatikus családok, világi csoportok tapasztalatait, és gazdagíthassátok, támogathassátok egymást.

2. A megszentelt élet éve azonban nemcsak a megszentelt személyeket érinti, hanem az egész egyházat. **Ezért az egész keresztény néphez fordulok, hogy egyre jobban tudatosítsa azt az ajándékot, amelyet oly sok megszentelt nő és férfi jelenléte jelent, akik a kereszténység történelmet formáló nagy szentjeinek örökösei**. Mi lenne az egyház Szent Benedek és Szent Vazul nélkül, Szent Ágoston és Szent Bernát nélkül, Szent Ferenc és Szent Domonkos nélkül, Loyolai Szent Ignác és Avilai Szent Teréz nélkül, Merici Szent Angéla és Páli Szent Vince nélkül? Szinte a végtelenségig lehetne folytatni a sort, egészen Bosco Szent Jánosig vagy Boldog Kalkuttai Teréz anyáig. Boldog VI. Pál kijelentette: „Ha erről a nyilvánvalóan látható jelről lemondunk, fennáll a veszély, hogy kihűl az a szeretet, amely az egész egyházat élteti, elerőtlenedik az evangélium csodálatos, paradox üdvözítő híre, és elpárolog a hit sója ebből az egyre jobban szekularizálódó világból” (Evangelica testificatio, 3.).

Arra hívom tehát az összes keresztény közösségeket, hogy ebben az évben különösképpen is köszönjék meg az Úrnak és idézzék hálásan emlékezetükbe azokat az ajándékokat, amelyeket kaptunk és még ma is kapunk az alapítók életszentségén, valamint sok megszentelt személy karizmájához való hűségén keresztül. Biztatlak benneteket, hogy fogjátok körbe a megszentelt személyeket, és örüljetek együtt velük, osztozzatok nehézségeikben, lehetőségeitekhez mérten működjetek együtt velük szolgálatuk végzésében és intézményeik működtetésében, amelyek voltaképpen az egész egyházéi. Éreztessétek meg velük az egész keresztény nép meleg szeretetét!

**Áldom az Urat, amiért a megszentelt élet éve éppen egybeesik a családról szó szinódussal. A család és a megszentelt élet mindenkit gazdagító és mindenkinek kegyelmet közvetítő hivatások, az emberi kapcsolatok építésének humanizáló terei, az evangelizálás helyei, ahol igazán segíthetjük egymást. …**

5. Végezetül püspöktestvéreimhez fordulok. A megszentelt életnek ez az éve legyen jó alkalom arra, hogy szívből és örömmel fogadjuk a megszentelt életet, egyfajta spirituális tőkeként, amely Krisztus egész testének (vö. Lumen gentium, 43.) és nemcsak a szerzetes családok javát szolgálja. **„A megszentelt élet az egyháznak adott ajándék, az egyházban születik és növekszik, teljes egészében az egyházra irányul.”[8] Következésképpen, mivel az egész egyháznak adott ajándék, nem egy elszigetelt vagy mellékes valóság, hanem szorosan hozzátartozik, az egyház szívében van a helye, meghatározó tényező az egyház küldetése szempontjából, mivel kifejezi a keresztény hivatás belső lényegét és az egész jegyes-egyház irányulását az egyetlen Jegyessel való egyesülésre; tehát „elvitathatatlanul hozzátartozik életéhez és életszentségéhez”** (uo. 44)….

**Szűz Máriára, a hallgatás és a szemlélődés asszonyára, szeretett fiának első női tanítványára bízom a megszentelt életnek ezt az évét. Úgy tekintünk rá, az Atya különösen is szeretett leányára, akit a kegyelem minden ajándékával elhalmozott, mint a Krisztus-követés felülmúlhatatlan példaképére az Isten iránti szeretetben és a felebarát szolgálatában.**

Már most veletek együtt hálásan a kegyelemnek és a megvilágosodásnak mindazon ajándékáért, amellyel az Úr gazdagítani akar minket, szívből adom mindnyájatokra apostoli áldásomat.
Kelt Vatikánvárosban, 2014. november 21-én, Szűz Mária templomban való bemutatásának ünnepén.

Ferenc pápa (Ford. Tőzsér Endre SP)

Egy elrontott életet is értelmessé tehetünk

**Felemelkedhetünk!** Mindenki életében nagyon fontos dátum a születésnap, a keresztelés, elsőáldozás, bérmálás, házasság, stb. A család ilyenkor fényképet készít. A plébániától pedig emlékképet kapunk. Keresztelési emlékképeinken ez olvasható: ***„A keresztség szentségében – Krisztus teremtő szavai által –, a szentháromságos Isten önmagát adja az embernek. Az Istenember életét, a kegyelmet magként kapjuk meg. A kegyelmi élet – szentségi folyamat, állandó kibontakozás, Isten népének zarándoklása a földön addig, amikor önmagunkat minden fenntartás nélkül neki ajándékozzuk.”*** A megkeresztelt neve, ideje, helye, szülei és keresztszülei mellett a keresztelő pap neve is fel van tüntetve. Valóságos dokumentum. Vajon mindezeket a növekvő gyermekkel megismertetik-e a szülők? Elraktározza-e emlékezetében, hogy a keresztségben újjá született, Isten gyermeke lett? Vajon mi lenne a legszebb keresztelési bizonyítvány?

Egy ilyet tudok, és az Jézusé, amit a Jordán folyónál a Szentlélek és a mennyei Atya festette róla: *„Ez az én szeretett Fiam, akiben kedvem telik.”* (Mk 1,7-11)

Emellett amolyan pislákoló mécses és megroppant nádszál vagyunk, de hála Jézusnak, hogy minket a keresztségben a mennyei Atya fogadott gyermekeivé tett. Hogy milyen keresztények vagyunk és egykor Jézus övéire fog-e ismerni az tőlünk függ? És az is, hogy a mennyei Atya rólunk milyen bizonyítványt fog kiállítani.

A szent életre törekvés szándékával még egy elrontott életet is értelmessé tehetünk visszamenő hatállyal. E fontos információ olyan, mint Jézus megkeresztelkedése, amely kozmikussá tágítja keresztény hitünket.Izajás próféta könyvének beteljesedése a mai olvasmány, amelyet úgy tekinthetjük, mint az Atya szózatának bővebb kifejtését Jézus megkeresztelkedésekor és színeváltozásakor. *„Íme az én szolgám, akiben kedvem telik*.*”* (Iz 42, 1-4. 6-7) Ezzel elérkezett az idő, mikor a Messiás minden néphez szóló megbízatását elkezdheti. Mivel a Lelket bírja, igazságot hoz, szabadítást a lelki raboknak, így a teremtő Lélektől a teremtett lélekig minden mozzanat isteni üggyé emelkedik. Üdvözítő jelenléte minden teremtményre kiárad és az egyetemes üdvrend részévé válhat.

Jézus velünk való léte egyet jelent Isten velünk való elkötelezettségével is (ApCsel 10, 34-38). A belénk kiárasztott Szentlelke az egész teremtett világ minden résztvevőjében nyomot hagy. A megváltás műve nemcsak az ember Isten, hanem ember-ember, ember és teremtett világ kapcsolataira is érvényes. Vajon tapasztalható-e, hogy életünk minden területére Isten kegyelme árad? Nem szorítjuk-e be Istenkapcsolatunkat a magánszférába? Urunk megkeresztelkedése és a mi keresztségünk Isten és a Lélek jelenlétét állítja középpontba, ezért nincs olyan teremtmény és nem létezik olyan viszony, amely kikerülhetne az ő fennhatósága alól.

*Gájer László atya*

# A szeretettől felemésztve

**És elvitte Jézushoz** - Európa nagy női szentjei sorába tartozik Árpád-házi Szent Margit. Hiteles életrajza olvastán elborzad a mai ember: hideg kolostor, minimális ápoltság, elviselt ruhák, a kellemetlen munkák végzése, böjtök, imádság nappal és éjjel, elmélkedés Jézus öt sebéről és az Eucharisztiáról, vezeklés és önostorozás. E világ királyainak visszautasítása. Végül 1270. január 18-án a vezekléstől és a szeretettől felemésztve, 28 évesen halt meg a Nyulak szigeti kolostorban.

Megkívánja ezt az Isten? És ha nem kívánja meg, elfogadja-e? Miért élt Margit? Miért lelkesültek életrajzírói, amikor róla írtak? Miért tette mindezt a királylány, mikor fölöslegesnek vélik ma a szenvedés eltűrését?

Azért tette, mert magyar és keresztény!

Szent Margit az önmagát pazarló magyar nemzet gyermeke, olyan akit vagy amit megszeret, attól vagy azért nem sajnál semmit sem, sőt önmaga érdekét nem nézve, parádésan veti be minden erejét és értékét az eszme vagy szerelme szolgálatába. Ha ebből a szemszögből nézzük Margitot, túlzásaiban észre kell vennünk a nagylelkű magyart, aki Istentől nem sajnál semmit sem. Ismerte családja történetét, szülei felajánlását az ország megmentéséért, és tudta, hogy Isten a szenvedésnek és az áldozatnak üdvösséghozó teremtő szerepet szánt.

Van előtte minta, hiszen a mennyei Atya „előbb szeretett minket” (1Jn 4), nekünk ajándékozta legdrágább kincsét, egyetlen Fiát.

Ha ebből a szempontból nézzük, Margit megértette Krisztus hívását: egyszerre volt Istené és a nemzeté.

A Szentírásban is nagy jelentőségűek a meghívás-elbeszélések, amikor Isten nevén szólítja a kiválasztott személyt, és ezzel különös élettörténete kezdődik el az Istennel, és természetesen különös konfliktustörténete a családjával és a társadalommal is, amelyben él, s amelyhez küldetése szól. Az Ószövetségben Ábrahám, Izsák, Jákob vagy Mózes meghívása a kiemelkedő vallási személyiségek és nemzetformáló egyéniségek kötelező megerősítésének tartja az isteni meghívást, és egy feladatra való rendelését.

Ennek szép példája Sámuel meghívása (1Sám 3,3b-10,19). A gyermeket anyja kiimádkozta, majd Isten szolgálatára szentelte, ezért a templomban nevelkedett. Isten őt használta fel üzenetének közvetítésére, úgy szólt hozzá, mint a prófétákhoz. Sámuel készséggel hallgatta, amit Isten mondott neki és meg is tette.

Jézus maga másként használta a meghívás és kiválasztás igéket. Ő mindenkit meghív és a meghívás egy feladat végrehajtásának kezdete. A meghívott sajátosságai közé tartozik az Istennel, Jézus Krisztussal való kapcsolat intenzív ápolása (Jn 1,35-42). A meghívás alapja, hogy Isten kiválaszt egy feladatra, éspedig Isten fiának közösségére. A meghívás minden megkeresztelt embernek szól, és a külsőségekről a szívre irányítja a figyelmet. A közösségért végzett munka és a hit ereje a mennyei Atya felé fordít, és aki az Úrral egyesül, az egy lélek ővele (1Kor 6,13c-15a. 17-20). Ekkor már nem a puszta fizikai létet köszönjük, hanem hogy együtt élhetjük meg Krisztus közösségét.

„Dicsőítsétek meg Istent testetekben.” 1Kor 6,20

*Darvas-Kozma József atya, a Csíksomlyói Curia lelkivezetője*

## *Gondolatok a párizsi terrorcselekményekkel kapcsolatban*

***Most olvasom a Napló utolsó oldalán, hogy az újság megemlékezést szervez a párizsi terrorcselekmények áldozataiért. A beharangozó cikk címe: Én is Charlie vagyok.***

***Szeretném leszögezni, hogy a***[***megemlékezéssel***](http://veol.hu/hirek/en-is-charlie-vagyok-a-parizsi-terrortamadas-aldozataiert-szervezett-megemlekezest-a-naplo-1671272)***egyetértek, a brutális terrorcselekményeket én is mélyen elítélem, mai szentmisémet az áldozatokért és azok hozzátartozóiért ajánlom fel.***

***Ugyanakkor őszintén meg kell mondanom, hogy a szörnyű cselekményekért nem csak a terroristákat és elvbarátaikat tartom felelősnek, hanem a Charlie Hebdo újság alkalmazottait is és még inkább azt az ultraliberális törvényhozást, amely a vallásukhoz ragaszkodó európai polgárokat nem védi meg az olyan durva, ízléstelen és – egy normális jog szerint – törvénytelen támadásoktól, mint amilyeneket az említett újság rendszeresen elkövetett.***

***Miért kellett neki Mohamed prófétát meztelenül ábrázolnia, miért kellett neki a keresztények Szentháromság hitét a lehető legalpáribb módon kigúnyolnia? Mi kényszerítette arraa lapot, hogy izraelita hívő testvéreink hitéből is gúnyt űzzön?***

***A törvényhozás azért hibás, mert a hitükben mélységesen megsértett emberek kezébe semmiféle eszközt nem ad, hogy jogi úton megvédelmezhessék magukat és hitüket a legminimálisabb emberi érzéseket is nélkülöző támadásokkal szemben. Így a szeretetet és a szeretetből fakadó megbocsátást nem ismerő emberek számára nem marad más eszköz, mint a törvénytelen (és szerintem is erkölcstelen) önbíráskodás.***

***Azzal én is egyetértek, hogy Európában legyen alapérték a szabadság. De milyen szabadság?  Az a fajta túladagolt szabadság, amely előtt az ultraliberális európai ember térden csúszik, olyan, mint a túladagolt gyógyszer, amely már nem gyógyít, hanem öl.***

***A Pannonhalmi Főapátság ebédlőjében látható egy festmény, amely egy hordót ábrázol, amelynek elszakadt az abroncsa, és belőle folyik ki a bor. A festmény alatt ez olvasható: „ Libertateperiit”, ami annyit jelent: tönkrement a szabadságtól. A mai Európa ehhez a hordóhoz hasonlít.***

***Szeretném hangoztatni: én is liberális ember vagyok, nem akarok semmiféle diktatúrában élni, az ultraliberális újságírók véleménydiktatúrájában sem. És nem fogadom el azt a kettős mércét sem, ami rájuk annyira jellemző. Miközben (joggal) fellármázzák a világot a párizsi áldozatokat siratva, a megerőszakolt, lefejezett és keresztre feszített keresztények tragédiájának náluk még hírértéke sincs.***

***Én szabad polgár vagyok és a szabadságra esküszöm, nem annak karikatúrájára, amelyet ők képviselnek.***

***Je ne suispas Charlie, azaz: én nem vagyok Charlie – miközben a terrorakciót mélyen elítélem, az áldozatokért imádkozom, és szeretteik iránt őszinte részvétemet fejezem ki.***

***Veszprém, 2015. január 10.***

***Márfi Gyula***

***veszprémi érsek***

**Nagy karrierről álmodik gyermekeinek...**

***Mária-jelenés Banneux-ben***

***Belgium déli részén, a ličge-i egyházmegye területén, nem mesze a francia határtól, az Ardennek vidékén fekszik egy alig pár száz lelkes település, Banneux. A helység lelkipásztori szolgálatát évszázadokon át bencés szerzetesek látták el, egészen a francia forradalom idejéig. Hetvenöt évvel ezelőtt - amikor Keleten már tombolt a kommunizmus, Európa szívében pedig egyre inkább előretört a náci ideológia -, a Boldogságos Szűz Mária ebben a belga falucskában több alkalommal is megjelent itt egy tizenkét éves kislánynak,*Marietta Becónak.**

Az első jelenés 1933. január 15-én volt, az utolsó pedig másfél hónappal később, március 2-án, amikor Szűz Mária a Szegények Szüzeként mutatkozott be. A Szentszék az események hitelességét hamarosan elismerte. Azóta százezrek zarándokolnak Banneux-be, hogy kérjék a Szegények Szüzének oltalmát, aki karján a gyermek Jézust tartja, amint kezeit a világ felé kitárja. Mintha csak azt mondaná mindazoknak, akik megmártóznak a Szűzanya által adott forrás vizében, hogy az egyetlen forrás: Jézus Krisztus.

A jelenések kislányát jól ismerte *Regőczi István* atya, aki életében először éppen a jelenések évében járt Belgiumban, a szentelése előtti évben, 1942-ben pedig a Beco családnál töltötte a szilveszterestét. A hétgyermekes család nehéz anyagi körülmények között Banneux mellett, egy elhagyatott területen lakott, amelyet - az első világháború idején - lágerként működtettek a menekültek, illetve a hontalanok elhelyezésére szolgált. A nélkülözések szeretetközösséggé formálták a családot. Becóék korántsem voltak vallásosak. Templomba nem jártak, ritkán imádkoztak. Első gyermekük, az 1921-ben született Marietta a Szűzanya jelenésekor még nem volt elsőáldozó. Regőczi István atyának ő maga mondta el az eseményeket.

Az első jelenés alkalmával, az ablakon át Marietta az erdő szélén nagy fényességet látott, amelyből egy gyönyörű szép női alak bontakozott ki. A hölgy egyenesen neki integetett. Marietta ki akart rohanni hozzá, de édesanyja nem engedte. Erre édesanyját is odahívta az ablakhoz, aki látott is valami fényességet, de nem vett észre senki mást. A kislányra olyan mély benyomást tett a látomás, hogy mindennap kiment a kertbe imádkozni. Harmadnapra, január 18-án újra látta a fényességet, mintha egy ezüstfelhő ereszkedett volna alá, és a Boldogságos Szűzanya jelent meg hófehér ruhában, fátyollal, derekán kék övvel, lábán rózsával. Hasonló volt a lourdes-i jelenések Szűzanyjához. Kedvesen intett a lánynak, hogy jöjjön és kövesse. Az erdő szélén egy kis forráshoz hívta, amelyből némi víz szivárgott. Attól kezdve azonban erőteljesen csobogni kezdett a forrás vize. A szép hölgy arra kérte Mariettát, tegye oda a kezét, és bíztatta, hogy minél többen jöjjenek a forrás vizéhez. Marietta mindennap kiment a forráshoz, és imádkozta a rózsafüzért. Egy szombati napon, február 11-én, miközben Marietta megmosta kezét a vízben, és keresztet rajzolt magára, ismét megjelent a hölgy, és a következőket mondta. "Jövök enyhíteni a szenvedést." A jelenések nyolc alkalommal ismétlődtek meg. Hamar híre ment a történteknek. Néhány alkalommal a helyi káplán, *Jamin* atya is tanúja volt az eseményeknek. Ő csak fényt látott, és a kislány átszellemült arcát, amint elragadtatással nézett a Szűzanyára. Arra kérte Mariettát, hogy kérjen jelet a hölgytől. A Szűz így válaszolt: "Higgyetek bennem, és én is hinni fogok nektek! Imádkozzatok rendszeresen!" Március 2-án, az utolsó jelenés alkalmával a kislány ennyit hallott: "Kedves gyermekem. Én a Megváltó édesanyja vagyok. Imádkozzatok sokat! Isten veled." Elgondolkodtató, hogy *Hitler* akkoriban lett Németország kancellárja. A Szűzanya szinte előkészítette az embereket a nehéz időkre, és hangsúlyozta, hogy ő a szenvedést jön enyhíteni. Kijelentette, hogy ő a Szegények Édesanyja. Ugyancsak minden alkalommal kérte, hogy imádkozzanak sokat, és higgyenek. A hit bizalmunkat növeli az isteni gondviselésben. Tudjuk, az élő hit hegyeket mozgat. Higgyenek őbenne, és ő is hisz azokban, akik az ő segítségét kérik. Az élő hittel képesek vagyunk olyan cselekedeteket véghezvinni, amelyek Istennek tetszőek, és amelyek mind magunknak, mind embertársainknak a javát szolgálják. Csodás gyógyulások és imameghallgatások is történtek Banneux-ben. Marietta barátnője is meggyógyult. Kezdetben emiatt is sokan keresték fel ezt a kegyhelyet. Rövidesen egy kis kápolna épült a jelenések helyszínén. A hívek szerettek volna egy impozáns, nagy bazilikát építeni, de a Szűzanya ragaszkodott hozzá, hogy csak kis kápolna legyen. Abban az évben volt megváltásunk ezerkilencszáz éves jubileuma. Azóta is, mind a mai napig, Banneux egy kis település, bár az évek során egy kórház és számos szociális intézmény épült a kegyhely területén. A Banneux-i Madonna a cirkuszi akrobaták pártfogója is, akik szép számban jelentek meg 1985-ben, hogy találkozzanak a kegyhelyre látogató II. János Pál pápával. *Mindszenty József* bíboros is elzarándokolt Banneux-be. Az emlékkönyvben máig olvasható a neve.

A Mária-jelenések mindig nagy jelentőségűek számunkra - összegzi visszaemlékezését Regőczi István atya -, mert abból a másik világból érkeznek, amelyet sokan tagadnak. A Szűzanya igazolja, hogy igenis van mennyország, ahova bennünket hazavár. Mint lelki szegények, ne a földhöz ragaszkodjunk, hanem többet gondoljunk a mennyországra, mert az a mi végső célunk! Minden édesanya azt kívánja, hogy a gyermeke sokra vigye. Égi Édesanyánk, a Szűzanya is azt szeretné, hogy a legnagyobb karriert érjük el mi gyermekei: a mennyországot!

 Új Ember, *Papp Tamás plébános úr*

 Nagyböjt első napjai

## Hamvazószerda

Jel 2,12-18; 2Kor 5,20–6,2; Mt 6,1-6.16-18 „A szíveteket szaggassátok meg, és ne a ruhátokat!” A mai nappal ismét ránk köszönt az alkalmas, szent idő, amely arra hivatott, hogy testünket-lelkünket az élő Isten szolgálatába fogja, az ő akaratának megismerésére és teljesítésére hangolja. A keresztény lét koncentrátuma ez a negyven nap: a megújulásra való felhívástól a Krisztussal együtt vállalt szenvedésen át a feltámadásig magába sűríti a Krisztus-követés valamennyi fázisát. Egyszerre félelmetes és vigasztaló a por mivoltunkkal való szembesülés. Ha komolyan vesszük, bizony, súlyosan érint, hogy terveinkről, álmainkról, mindarról, amiért nap mint nap fáradozunk, kimondatik, hogy velünk együtt az enyészeté lesz, ugyanakkor szabadító erejű is az illúziókkal való leszámolás, mert rá jövünk, hogy nem is kell másnak lennünk, mint pornak: Isten kezében, az ő fényénél ez a por aranyként ragyog és élettel telik meg. Nagyböjti jó elhatározásaink arra irányuljanak, hogy mind inkább Isten fényébe helyezzük életünket. Nem a világból érkező, olykor egészen vakító reflektorfényeket keressük, hanem Isten tekintetét, aki a rejtekben is lát. Éppen ezért kicsiny, nem látványos, de konkrét és magunkon mindennap számon kérhető vállalásokat tegyünk. Az imádság, böjt és irgalmasság egymásból fakadjon, ne puszta külsőség, erőpróba, izzadságszagú erőlködés legyen. A keresztény böjt nem testünk büntetése, sanyargatása, hanem szellemi-lelki Istenhez fordulásunk fizikai vetülete. Testünk a böjtöléssel vesz részt az Istenre figyelésben, és ez visszahat lelkünkre: érzékenyebbé tesz az Istentől érkező apró jelekre, indításokra. Továbbá csak úgy van értelme bármit is megvonnunk magunktól, ha azt jó szívvel Istennek adjuk. Ő pedig sokszor felebarátunk képében jelentkezik. A tévénézés, a társasági élet korlátozása például jó alkalom, hogy az így felszabaduló időnket családunk vagy elhanyagolt barátaink, ismerőseink meglátogatására, meghallgatására, vigasztalására fordítsuk. Testi-lelki adottságaink, körülményeink folytán mások a lehetőségeink, és persze teherbíró képességünk sem egyforma. Minden nemes szándékunkat és jócselekedetünket megmérgezheti a teljesítményközpontúság s a másokéval való összehasonlítgatás. „Ha két napig böjtölsz, ne képzeld, hogy különb vagy annál, aki nem böjtölt. Te böjtölsz, de haragszol, ő ugyan eszik, de kedves. Te szíved kínját és gyomrod korgását civakodással

emészted meg, ő mértékletesen eszik, és hálát ad Istennek.” (Szent Jeromos)

Zarándoklatra indul idén tavasszal a Máriapócsi kegykép

Sokan megilletődött örömmel hallhattunk a közelmúltban a még szervezés alatt álló zarándoklatról. Rendhagyó módon nem a hívek mennek most Máriapócsra, hanem a Szűzanya kegyképe látogat el hozzájuk, legalább is a nagyobb városokba szerte az országban.

A kegykép másolata sok családban a falon függ, s évről évre igyekszünk eljutni Pócsra, hogy találkozzunk a kegyelmek kiosztójával. Úgy tűnik, mintha a Szűzanya viszonozni akarná a sok szeretettel megtett fáradozást és eljönne, hogy megnézze, hogy vagyunk. Nagyanyám alakja jut erről eszembe, amikor a hajnali vonattal jött, hogy meglátogasson minket, s hozott persze ezt-azt a táskában, amire szükségünk volt. Mindig nagy öröm volt, amikor megjelent a kapuban. Valahogy ilyen érzésekkel vagyok most is a kegykép érkezése előtt. Tudom nagy öröm lesz ez a találkozás, a túlcsorduló kegyelem alkalma. S egy újabb felismerése annak, hogy égi anyánk a kegyképen keresztül is figyel ránk. Látogatásával vigasz akar lenni a szomorkodóknak, hiszen ő, a mi örömünk oka. 300 éve hullatott könnyét ugyan felitta már a gyolcskendő és a nyírségi homok, de szíve ugyan az ma is. Anyaként törődik velünk, családjainkkal, nemzetünkkel, szívén érzi gondjainkat és reményeinket. Ma is csendesen jön, ajka csak a szívünkhöz szólhat, de ha figyelünk, jelenléte és tekintete elmondja a legfontosabbat nekünk: Velünk az Isten és én is veletek vagyok… Istenszülő szűzként jelenlétével és a karján hordott Gyermekben az Isten közelségét hozza el közénk. Fiától kérhet enyhülést a megfáradtaknak, gyógyulást a betegeknek. A karján hordozott ajándék az Atyától jövő szeretet, a megtestesült Ige.

Ha megérkezik majd, s meglátjuk a sok rábízott gondtól megbarnult arcát, s a könnyáztatta szemeiben visszatükröződve ráismerünk magunkra, legyünk nagy bizalommal. Anyánk éppoly figyelmes, mint egykor a kánai menyegzőn volt, a nagy ünnepség közepette is rögtön észrevette mire van szükség. Álljunk bár a tömegben hátul, ő ott is látni fogja épp mi a legszükségesebb nekünk. Ilyen hittel kérjük a máriapócsi könnyező Szűzanyától a szükséges kegyelmeket magunk, családunk, nemzetünk számára.

*Dávid testvér*

Ima a Kegykép előtt

Könnyező Szűzanyám,
bűnösök menedéke,
könnyeidre kérlek,
eszközöld ki Jézusnál
bűneim bocsánatát;
nyerd meg számomra és enyéimre
Szent Fiad áldását!
Enyhítsd szenvedéseinket,
gyógyítsd meg betegségeinket,
vigasztalj szomorúságunkban,
segíts az erényes életre,
vezess végül a boldog
mennyországba! Ámen.

Ó, könnyező Szűz,
ó, drága Istenanya,
emlékezzél meg rólam Jézusnál,
most és halálom óráján! Ámen.

**Téged jöttünk köszönteni**, méltóztassál meghallgatni, Ó pócsi templom csillaga, üdvözlégy szép Szűz Mária! Itt tündökölsz az oltáron, mint harmat a rózsaszálon, Boldogságos Szűz Mária, légy híveid szószólója! Végy minket szent kegyelmedbe, te vigasztalj keservünkbe, Ó pócsi templom csillaga, add áldásod mindnyájunkra! Hozzád jöttünk nagy örömmel, örvendeztess kegyelmeddel, mennynek ékes violája, Szentléleknek szűz mátkája. Te vagy erőnk és oltalmunk, Isten előtt légy szószólónk, szent trónodról nézz le reánk, Mária, jó édesanyánk!

# pl-d00009E4088e8f0783ae3.jpgSnell György frissen felszentelt püspök atya beszéde az újév első csütörtöki virrasztásán.

Krisztusban szeretett Testvéreim, Isten népe!

Sokszor megkérdezték tőlem, ahol megfordultam, hogy tényleg csütörtökönként a bazilika Szent Jobb kápolnájában virrasztanak, és van ott valaki egyáltalán. Hát persze, természetesen. Valóban virrasztanak hétről-hétre. No, de hát mi értelme van ennek egyáltalán? Örül annak az Úr Isten, hogy valaki virraszt? Elég nehéz ezt megmagyarázni, örül az Úr Isten vagy nem, azt majd egykor megtudjuk. Más oldalról kell megközelítenünk azt az eltökélt szándékot, hogy hétről-hétre valóban egy közösség imádkozzon és engeszteljen. Úgy gondolom az egész Advent is erről szólt már. Oly sokszor hallottuk az evangéliumban is az Úr Jézustól, hogy virrasszatok. Igazándiból a készenlétet jelenti. Nem azt, hogy nem alszunk, hogy gyötörjük magunkat. **Készenlétben lenni. Bármit kér tőlünk az Úr Isten, készek legyünk annak megtételére.**

Ezekben a napokban - vízkereszt után - olyan gyönyörű az evangélium. Megmutatkozik a napkeleti bölcseknek vízkeresztkor, régen ugyanekkor ünnepeltük az Ő megkeresztelkedését is. A mai evangélium is mintha ott folytatódna, azt olvassuk, hogy Jézus a Szentlélek erejével visszatért Galileába. Ez a keresztelés után történik rögtön, és amikor elmegy, bemutatkozik a zsinagógában. Megmutatja, hogy valóban benne Isten érkezett el közénk a földre, és az Úr ajándéka annak minden perce. Aztán tovább haladva elmegy a szomszédos falvakba Kafarnaumba, ahol igen-igen sokat tevékenykedik. Az első tanítványokat onnan hívja. Ott találkozik Péter házában történetesen Péter anyósával, aki éppen betegen feküdt, amikor odament. Kezénél fogva felemeli és meggyógyítja. Több se kellett a falunak, ahol igen-igen sok beteg ember volt. Pillanatok alatt ott voltak számtalan sokan betegeikkel, és kérték, hogy gyógyítsa meg őket. Egész este gyógyít, és Ő az éj leple alatt kimegy és hosszasan az Atyával imádkozva tölti az éjszakát, virraszt. Tehát amikor mi is virrasztunk, akkor igazából megpróbáljuk készségessé tenni szívünket Isten akaratának teljesítésére. És éppen ezért nem biztos, hogy mindig ugyanúgy látjuk a világ dolgait, mint mások. Talán éppen ilyenkor elmélkedve, imádkozva sok minden világossá válik számunkra, sokkal jobban mint másoknak. Így történt az Úr esetében is. Hajnaltájt már az apostolok elkezdték keresni, és amikor megtalálják, szólnak: Mester már mindenki téged keres. Betegeket hoztak, hogy tedd rá a kezed, és gyógyítsd meg őket. Milyen érdekes, az Úr Jézus nem azt mondja, hogy jó már megyek is, rajta kezdjük el, hanem menjünk más falvakba is, tovább kell mennem, hogy mindenütt hirdessem Isten evangéliumát.

Sokszor napjainkban kiváltképpen egy-egy közösséget, így az egyházat is hasznossága lapján igyekeznek az emberek megítélni. Hányszor halljuk, igen hát szükséges az egyház, mert azért oktatásban is egész sok mindent átvállal, karitatív munkájában sok jót tesz. Annyiban hasznos, hogy ezeket a dolgokat elvégzi. Itt azonban korrigálni kell a dolgokat, éppen az Úr Jézus az, aki egyértelművé teszi, hogy nem „csodadoktor”-ként jött erre a földre, hogy mindenkit meggyógyítson. Természetes, hogy az Ő végtelen szeretetébe, mely „Üdvözítő szeretet” sok minden belefér. Belefér az is, hogy betegek gyógyít, hogy ördögöket űz, egyebek, de elsősorban az Ő szeretete üdvözítő szeretet. Az embereket el akarja vezetni az üdvösségre. Bizony sokszor elgondolkodhatunk azon is, hogy van szeretet és szeretet között különbség. Mi az hogy üdvözítő szeretet? Jézus is azt mondja, szeressétek egymást úgy, mint ahogy én szerettelek Titeket. Itt is föl tehetjük a kérdést. Mi a különbség szeretet és szeretet között? Nagyon sok különbség lehet. Nagyon sokan ma is még gyermekeiket is, hasznosság, érdekek alapján szeretik. Megadnak nekik számtalan dolgot. Mennyit szoktam korábban is viaskodni a szülőkkel, - könyörgöm az ég szerelmére nem kell népi tánctól kezdve úszásoktatáson keresztül húsz külön órát tartani annak a szegény kisgyereknek, hogy gyerekkora se legyen, ezenkívül mindent megkövetelni az iskolában. Mert valószínűleg nem lesz belőle, sem tornászbajnok, sem úszó világbajnok, sem világhírű néptáncos. Kellene, hogy jó ember legyen belőle. Általában a hittan nem szokott beleférni ebbe a rengeteg tevékenységbe. Napjainkban is éppen így van. Világosan kell látnunk, hogy **Jézus szeretete nem olyan szeretet, mely a földre akar berendezkedtetni bennünket, hogy minden komfortos legyen körülöttünk. Hanem üdvözítő szeretet, ezért Istenről tanít, Istenről beszél, Isten jóságát hozza el a földre, és azt az örömhírt hirdeti a számunkra**, hogy ez a földi élet fogadó csak és nem földi lakás. Hogy itt átmeneti helyünk van csupán, mi az örök hazába készülünk. Nem olyan kevésre becsül bennünket képmására alkotott, legkiválóbb teremtményeit, mint minden más élőlényt. Mi Isten képére alkotott emberek vagyunk, és minket üdvösségre hívott és szánt az Isten. Ehhez megadja a szükséges eszközöket is. Amikor meghirdette Jézus Krisztus, világossá tette, hogy ebben a földi életben, úgy kell megtalálnunk a helyünket, hogy soha egy pillanatra le ne vegyük tekintetünket az égiekről. Ugyancsak Jézus Krisztus mondja - "keressétek Isten országát, az Ő igazságát. A többi majd mind hozzá adatik Nektek!" Sajnos a mai ember ezt is fordítva látja. Ha marad egy kis ideje a rengeteg tennivalója mellett, esetleg elmond egy imát, elszalad egy-egy misére, vagy litániára a templomba, de úgy általában nincs Istenre ideje. Kedveseim! Miért mondtam el ilyen nagy körültekintéssel, miért jártam körül ennyire ezeket a dolgokat?

**Szeretném ráirányítani a lényegre a figyelmünket, hogy egész esztendőben milyen hasznos ez a virrasztás. Amikor mi is tudunk éjszakán át imádkozni, mint az Úr Jézus. Megbeszéljük a Mennyei Atyával dolgainkat**, megértjük azt, amit más nem ért meg, Sok ember azt mondja, hogy nincs idejük odafigyelni Istenre, vagy legalábbis úgy gondolja nincs ideje. Az embernek arra van ideje, ami számára fontos. Ha számunkra fontos a jézusi üzenet, fontos Isten üdvözítő szeretete, akkor mindig van időnk arra, hogy vele beszélgessünk. Mindig van időnk arra, hogy leüljünk Jézus lábaihoz, mint azt Márta húga Mária tette, akiről az Úr Jézus azt mondta, hogy a jobbik részt választotta, mert arra figyelt ami igazán fontos. Jézusnak nem a közvetlen meleg, baráti szeretetére szomjazott, hanem az üdvözítő szeretetére, melyre el akarja vezetni Őt is, és mindnyájunkat: az üdvösségre. Most amikor hétről-hétre vízkereszt után arról hallunk, hogy mint mutatkozik be Jézus a világnak, nemcsak a csillag vezette napkeleti bölcseknek, hanem a pogány világnak, itt is Ő lép először felénk. Aztán amikor megkeresztelkedik, az egész világ számára bemutatja Keresztelő Szent János, hogy Ő az Isten báránya. Hatalmas tömeg van ott, és azok látják-hallják, az égi szózatot. Aztán amikor kezdődnek az első tanítványok meghívásai. Keresztelő Szent János az, aki tanítványainak felhívja figyelmét ”hogy neki növekednie, nekem kisebbednem kell”, menjetek és Őt hallgassátok. Micsoda nagylelkűség. Mindjárt az első kettő János és testvére András, mennek és meghallgatják Jézust és utána mennek. Jézus meg is kérdezte:- Akartok valamit? Zavarban vannak az első találkozásnál. Kérdezik - Mester, hol laksz? Zavarukban nem tudnak hirtelen mit mondani. Jézus mondja: Gyertek és lássátok. Micsoda élmény lehetett ez Andrásnak és Jánosnak arra legfőbb bizonyíték, mikor ezt leírja János apostol. Minimum 50 esztendő után az ő evangéliumában megjegyzi, mindez délután 4 óra tájban történt. Micsoda hatalmas élmény lehetett számára, hogy 50 év elteltével arra is emlékszik, a nap melyik szakában történt mindez. Azt mondja, vele töltötték az egész napot, és utána megy megint az Úr Jézus tanítványokat választani. A Genezáreti – tó partján szólítgatja őket egymás után. Az is mindig lenyűgözött engem, hogy a mai embernek hiába mondaná. Talán ha pénz ígérne, gyere adok neked pénzt, hogy elmenne vele. Jézus pedig minden eszköz nélkül, az Ő sugárzó szava által: "gyertek és kövessetek engem, én emberhalásszá teszlek Titeket." Azt sem értik, hogy ez mit jelent. És ott hagyják atyjukat Zebedeust hálóival együtt és halászlegényeivel együtt. Mindent elhagynak és követik Jézust. Itt is mindig Jézus lép előbb. Mi is biztosak lehetünk benne, hogy amikor itt imádkozunk, az éjszakát virrasztásban töltjük, valamiképpen Jézus adott olyan JELT, azt a betlehemi csillagot, vagy azt a kinyilatkoztatást, melyet megkaptak keresztelésnél látó-halló emberek. Nekünk is elküldte azt a jelet valamilyen módon, mely által pontosan tudjuk, hogy itt a helyünk. Engesztelnünk kell a világ bűneiért. Meg kell beszélnünk közös dolgainkat az Úrral és hozzá igazítani egész életünket. Imádkozni azért, hogy másokhoz is eljusson ez az örömhír. Ők is megállapítsák, hogy milyen szépen beszél, hogy beteljesedett az írás, melyet felolvasott a názáreti zsinagógában. Legyen ez az egész évi programunk, legyen rajta az Úr Jézus áldása, és imádságunk, áhítatunk, virrasztásunk mind, mind üdvöt hozó szeretetben legyen teljessé. Ámen.

Feltárták Jézus elítélésének lehetséges helyszínét

Egy évek óta zajló jeruzsálemi ásatás során a kutatók egy eddig ismeretlen épület falait fedezték fel, amelyet a törökök és a britek börtönként használhattak, korábban azonban Heródes palotájának része volt – tudósít a Múlt-Kor történelmi portál. A régészeti leletek, valamint a történeti források, illetve az evangélium szövegei szerint ezen a helyen folyhatott Jézus Krisztus „tárgyalása”, amely során a Megváltót halálra ítélték.

Mintegy 15 évvel ezelőtt a Jeruzsálem történetét kutató régészek a Dávid Tornya Történeti Múzeum területeire is kiterjesztették az ásatásokat. Az egyes régészeti rétegeket egymás után feltáró szakemberek az óvárosban álló intézmény mellett egy elhagyatott épület padlója alatt különös leleteket fedezték fel. Az oszmán, illetve a brit uralom idején börtönként funkcionáló építmény alatt egy ókori palota maradványait tárták fel, s a kutatók úgy vélik, a nép által halálra ítélt Jézus Krisztus tárgyalásának helyszínére bukkantak. A zsidó-palesztin összecsapások, valamint a pénzhiány okozta csúszások miatt éveken át húzódó ásatások eredményeit az elmúlt hétvégén tárták a nyilvánosság elé. „A börtön az ókori Jeruzsálem szerves részét képezte, s a város történetének bizonyos szegleteit egyedülálló módon képes elénk tárni”– mondta Amit Reem, az ásatást vezető izraeli régész. Az elmúlt években a börtön falaiban a zsidó államért küzdő mozgalom képviselői által az 1940-es években vésett szimbólumoktól kezdve a keresztesek korából származó festett medencén át Nagy Heródes palotájának maradványaiig a történelem több korszakából is találtak jelentős leleteket.

Évente átlagban több mint egymillió keresztény zarándokol el Jeruzsálembe, hogy sok más egyéb látnivaló megtekintése mellett körbejárhassák Jézus Krisztus szenvedésének helyszíneit. „Néhány kereszténynek igen fontos, hogy a történelmi tényeket kötni tudják egy-egy helyszínhez”– magyarázta Jisca Harani, a kereszténység és a szentföldi zarándokok izraeli szakértője. A zarándokok a keresztút állomásait (kálvária vagy Via Dolorosa, Fájdalmak Útja) szokták felkeresni, amely Poncius Pilátus római helytartó palotájától, vagyis Jézus Krisztus kihallgatásának és elítélésének vélt helyszínétől a Golgotáig tart.A zarándokok jeruzsálemi útvonala az elmúlt évszázadokban többször is megváltozott attól függően, hogy éppen ki uralta a várost, vagy hogy melyik helyszínt tartották fontosabbnak. A bizánci korszakban például a Via Dolorosa bejárt útvonala közelebb kezdődött a ma a város nyugati részében álló múzeumhoz. A 13. századtól kezdve azonban a kezdőpont az Antónia Erőd (egykori római katonai létesítmény az Al-Aksza, valamint az aranykupolás Sziklamecset közelében) irányába csúszott el, s ma is onnan indul a legtöbb zarándokút. Krisztus kihallgatásának és elítélésének helyszínéről folyamatosan zajlik a vita a hívők, a vallási vezetők, a történészek és a régészek között. A helyszínnel kapcsolatos ellentétek az evangéliumok különböző értelmezéséből fakadnak. Az evangélisták lejegyezték, miként vitték Jézust Pilátus elé, akinek otthonára a latin praetorium kifejezésnek megfelelő szót használtak, amely gyakorlatilag egy római katonai tábor tábornoki sátrát jelenti. Sokak szerint azonban Pilátus ekkor már beköltözhetett Heródes egykori palotájába, és ott, illetve annak kapujában fogadhatta a tömeget. A régészek abban biztosak, hogy az említett, Heródes által épített palota Nyugat-Jeruzsálem azon részén található, ahol a Dávid Tornya Történeti Múzeum és az egykori oszmán börtön is áll. Shimon Gibson, az Észak-Karolinai Egyetem régésze szerint aligha kétséges, hogy a tárgyalás valahol Heródes palotáján belül zajlott le. „Kaifástól a helytartóságra vitték Jézust. Kora reggel volt. A zsidók nem mentek be a helytartóságra, nehogy tisztátalanná váljanak, s elkölthessék a húsvéti bárányt. Ezért Pilátus jött ki hozzájuk...” – olvashatjuk János evangéliumában (Jn 18,28–29), amelyből kiderül, hogy ezt követően Pilátus visszament az épületbe, és ott faggatta Jézust. A régész szerint az ásatások mindezt alátámasztották, így több mint valószínű, hogy a palotában ítélték el a Megváltót. „A régészeti-történeti leletekből, valamint az evangéliumokból ugyanarra lehet következtetni, a különböző források egybecsengenek” – tette hozzá.

A történészek szerint ez a felfedezés azonban nem fogja megváltoztatni az évszázados zarándokútvonalat. „Egy hely attól válik szentté, hogy az emberek évszázadok óta járnak oda imádkozni, sírni vagy éppen ünnepelni, nem hiszem, hogy egyhamar változás fog bekövetkezni a zarándokok útvonalában. Ennek ellenére fontos szeglete tárult fel Jeruzsálem történetének” – mondta David Pileggi Jeruzsálemben élő anglikán lelkész és kutató. Magyar Kurír